3.

Komissio pyrkii löytämään parhaan keinon, jonka avulla elintarvikepulasta kärsivät ihmiset voivat palata mahdollisimman pian normaaliin elintarviketilanteeseen. Tällaisiin hätätilanteisiin vastataan kaksi-tahoisesti: — ensinnäkin voidaan antaa elintarvikeapua silloin, kun puutteita elintarvikkeista on havaittu eikä niitä voida korjata markkinamekanismeilla; — toiseksi pannaan toimeen rakenteellisia toimenpiteitä elintarvikepulan perimmäisiin syihin puuttumiseksi; tällaisia toimenpiteitä voidaan toteuttaa esimerkiksi maaseudun kehittämisen, terveyden, markkinakehityksen tai sosiaalisten turvaverkkojen aloilla. Päätökset varojen myöntämisestä tehdään tapauskohtaisesti. Asian havainnollistamiseksi annetaan seuraavassa arvoisalle parlamentin jäsenelle joitakin viimeaikaisia maaesimerkkejä: — Somalia: Soolin ylätasangolla on kriisi. Huolimatta joistakin sateista joulukuussa 2003 ja tammikuussa 2004 elintarviketurvatilanne on edelleen erittäin vaikea, ja veden puute on vähintään yhtä vakava kuin puute elintarvikkeista. Komissio myönsi 4 miljoonaa euroa joulukuussa 2003 näihin tarpeisiin vastaamiseen. Ohjelman toteuttaa FAO. Samaan aikaan on käynnissä joukko kansalaisjärjestöjen toimia elintarviketurvan alalla. — Zimbabwe: Komissio on kaiken kaikkiaan samaa mieltä FAO:n/Maailman ruokaohjelman vuoden 2003 sato- ja tarvearvioinneista. Komissio reagoi merkittävällä panoksella elintarvikekriisiin vuonna 2003: Maailman ruokaohjelmalle myönnettiin 32 miljoonaa euroa, mikä merkitsee noin 86 000 tonnia maissia, ja 8 miljoonaa euroa myönnettiin kansalaisjärjestöjen yhteenliittymälle (Euronaid) elintarvikkeiden ja muiden tarvikkeiden jakamiseen. Parhaillaan valmistellaan Maailman ruokaohjelman kautta annettavaa 20 miljoonan euron lisätukea, joka kasvattaa komission yhteispanoksen 60 miljoonaan euroon. Lisäksi ECHO on antanut käytettäväksi 25 miljoonaa euroa muuta kuin elintarvikkeita käsittävänä humanitaarisena apuna, mikä kasvattaa komission humanitaarisen avun yhteensä 85 miljoonaan euroon. Vuonna 2004 on annettava lisäapua yhteistyössä muiden avunantajien kanssa, sillä tilanne on edelleen kriittinen. Komissio osallistuu apuun aktiivisesti muiden avunantajien kanssa ja tukee humanitaarisen avun koordinaattorin työtä varmistaakseen humanitaarisen avun toimien täydellisen avoimuuden. — Mauritania: Maalla on rakenteellinen elintarvikepula: 80 prosenttia elintarvikkeista tuodaan maahan muualta. Vuoden 2003 kausi oli erittäin huono, ja hallitus on käynnistänyt hätäsuunnitelman, johon komissio on osallistunut lahjoittamalla 15 000 tonnia viljaa. Komissio on tukenut rakenteellista elintarviketurvasuunnitelmaa vuodesta 1998 myöntämällä varoja elintarvikevarastoon (19 miljoonaa euroa), rahoittamalla mikrohankkeita ja parantamalla hallinnon elintarviketurvaelimen toimintaa. — Norsunluurannikko: Tämänhetkisessä tilanteessa on vaikeaa arvioida maan tarpeita. Maailman ruokaohjelman kautta komissio antaa tukea, joka kohdennetaan heikossa asemassa oleviin väestönosiin (maan sisällä siirtymään joutuneet henkilöt, pakolaiset, pienten vauvojen äidit, ja lisäksi kouluruokalat). Kaudelle 2003—2004 on suunniteltu myönnettävän 6 miljoonaa euroa. Lisäksi komissio antoi vuonna 2003 muuta kuin elintarvikkeita käsittävää humanitaarista apua 5,74 miljoonan euron arvosta ECHOn kautta. Vuodeksi 2004 on suunniteltu samaa avun tasoa. ECHOn apuun sisältyy sekä siirtymään joutuneiden henkilöiden uudelleensijoittamiseen osoitettavaa tukea että hankkeita väestön ravitsemustilan parantamiseksi.